[pic] | EURÓPAI BIZOTTSÁG |

Brüsszel, 2010.11.5.

COM(2010) 625 végleges

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Spanyolország „EGF/2010/023 ES/Lear” referenciaszámú kérelme)

INDOKOLÁS

A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét.

Az EGAA-ból érkező hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza.

2010. július 23-án Spanyolország a Lear Automotive (EEDS) Spanyolország, S.L. Sociedad Unipersonal (a továbbiakban: Lear) vállalatnál történt elbocsátásokat követően „EGF/2010/023 ES/Lear” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt.

A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek.

A KÉRELEM ÖSSZEFOGLALÁSA ÉS ELEMZÉS

Főbb adatok: |

EGAA-referenciaszám | EGF/2010/023 |

Tagállam | Spanyolország |

2. cikk | a) |

Elsődlegesen érintett vállalat | Lear |

Beszállítók és az ellátási lánc következő szintjein álló termelők | 0 |

Referencia-időszak | 2010.1.14–2010.5.14. |

A személyre szabott szolgáltatások kezdetének időpontja | 2010.7.20. |

A kérelem benyújtásának időpontja | 2010.7.23. |

A referencia-időszakban történt elbocsátások száma | 501 |

Elbocsátások száma a referencia-időszak előtt és után | 14 |

Összes támogatható elbocsátás | 515 |

A támogatásra jogosult elbocsátott munkavállalók száma | 508 |

A személyre szabott szolgáltatásokhoz kapcsolódó kiadások (EUR) | 584 000 |

Az EGAA végrehajtásához kapcsolódó kiadások[3] (EUR) | 40 000 |

Az EGAA végrehajtásához kapcsolódó kiadások (%) | 6,8 |

Teljes költségvetés (EUR) | 588 000 |

EGAA-hozzájárulás EUR-ban (65 %) | 382 200 |

1. A kérelmet 2010. július 23-án nyújtották be a Bizottságnak, és 2010. augusztus 10-én további információkkal egészítették ki.

2. A kérelem az 1927/2006/EK rendelet 2. cikkének a) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént.

Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat

3. Az elbocsátások és a globális pénzügyi és gazdasági válság közötti kapcsolat bizonyítása érdekében Spanyolország azzal érvel, hogy a válság világszerte erőteljesen sújtotta a gépjárműipari ágazatot. A Bizottság már elismerte, hogy mivel Európában az új személygépkocsiknak (tagállamtól függően) 60–80 %-át hitelből vásárolják, a pénzügyi válság, amely a gazdasági visszaesést okozta, különösen nagy csapást jelentett a gépjárműiparra[4]. 2009 második negyedévében – a termelés 12 egymást követő hónapon át tartó csökkenése után – az EU teljes gépjárműgyártásának volumene 39,5 %-kal volt alacsonyabb, mint egy évvel korábban. A visszaesés az európai piacon jelenlévő összes nagy gépjárműgyártót súlyosan érintette[5], csakúgy mint beszállítóikat.

4. A pénzügyi és gazdasági világválság Spanyolországban és exportpiacain is komoly következményekkel járt a gépjárműkeresletre nézve. 2008-ban a Spanyolországban regisztrált új gépjárművek száma az előző évhez képest 28 %-kal csökkent, főleg a szigorú hitelfeltételek, az igen gyenge fogyasztói bizalom, és a fogyasztók csökkenő vásárlóereje következtében. Emellett a válság globális jellege a Spanyolországban gyártott és külföldön értékesített járművek forgalmának további 9,6 %-os csökkenéséhez vezetett. Mivel a spanyol gépjárműipari ágazat termelésének 85 %-át exportálja, főleg az Unión belül, mind az export, mind a hazai kereslet visszaesése erős negatív hatást gyakorolt a foglalkoztatásra az ágazatban.

5. A gépjárműgyártás visszaesése, amelyet a gépjárművekbe szánt elektromos berendezések iránti kereslet csökkenése követett, valamint az, hogy a termelési költségek további csökkentésére már nem volt lehetőség, együttesen a Lear Roquetesben (Katalóniában) található gyártó üzemének bezárásához vezetett.

Az elbocsátások számának igazolása és a 2. cikk a) pontjában foglalt kritériumok teljesítése

6. Spanyolország e kérelmet az 1927/2006/EK rendelet 2. cikkének a) pontjában meghatározott beavatkozási kritériumok alapján nyújtotta be, amelyek szerint az alapból akkor lehet támogatást nyújtani, ha egy négyhónapos időszak alatt egy tagállamban működő vállalattól – beleértve annak beszállítóit és az ellátási lánc következő szintjein álló termelőket – legalább 500 munkavállalót elbocsátanak.

7. A kérelem arra hivatkozik, hogy a 2010. január 14. és 2010. május 14. közötti négyhónapos referencia-időszakban 501 főt, a referencia-időszakon kívül – de ugyanannak a csoportos létszám-leépítési eljárásnak a keretében – további 14 főt bocsátottak el egyetlen vállalattól, a Leartől. Valamennyi elbocsátottat az 1927/2006/EK rendelet 2. cikke második bekezdésének második francia bekezdése alapján vettek számításba.

Az elbocsátások előre nem látható jellegének bizonyítása

8. A spanyol hatóságok hangsúlyozzák, hogy noha a gépjárműágazat – főleg a termelésáthelyezések miatt – már a válság előtt is küzdött nehézségekkel, a katalán gépjárműipar 2008 elejéig képes volt megőrizni stabilitását. Az ágazat ekkor kezdte érezni a pénzügyi és gazdasági válság hatását, amely Spanyolországban és világszerte a gépjárművek iránti kereslet hirtelen visszaesésében nyilvánult meg. A gépjárművek iránti kereslet visszaesése, majd azt követően a megrendelések elmaradása nem volt előrelátható a vállalatok vagy a kormány számára, továbbá példátlan arányban és gyorsasággal következett be.

Az elbocsátó vállalatok és a támogatásra jogosult munkavállalók meghatározása

9. A kérelem összesen 515 fő elbocsátását említi egyetlen vállalattól, a Leartől, akik közül 508 támogatásra jogosult:

10. A támogatásra jogosult munkavállalók megoszlása a következő:

Kategória | Szám | Százalék |

Férfiak | 167 | 32,87 |

Nők | 341 | 67,13 |

EU-állampolgárok | 508 | 100,00 |

25–34 év közöttiek | 22 | 4,33 |

35–44 év közöttiek | 201 | 39,57 |

45–54 év közöttiek | 228 | 44,88 |

55–64 év közöttiek | 56 | 11,02 |

legalább 65 évesek | 1 | 0,20 |

11. A támogatásra jogosult munkavállalók közül három él fogyatékkal.

12. A foglalkozási csoportok[6] szerinti megoszlás a következő:

Kategória | Szám | Százalék |

Felsőfokú képzettséget igénylő foglalkozások | 19 | 3,74 |

Technikusok és hasonló foglalkozások | 7 | 1,38 |

Szakképzettséget igénylő ipari foglalkozások | 8 | 1,57 |

Berendezések és gépek kezelői | 472 | 92,91 |

Alacsonyabb szakképesítést igénylő foglalkozások | 2 | 0,39 |

13. A spanyol hatóságok ezenkívül a következő, a munkavállalók képzettségi szintje[7] szerinti bontást is rendelkezésre bocsátották:

Képzettségi szint | Szám | Százalék |

Alapfokú oktatás | 380 | 74,80 |

Középfokú oktatás | 77 | 15,16 |

Középfokút követő, de nem felsőfokú oktatás | 30 | 5,91 |

Felsőfokú oktatás | 21 | 4,13 |

14. Az 1927/2006/EK rendelet 7. cikkének megfelelően Spanyolország megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni.

Az érintett terület, valamint az ott működő hatóságok és érdekelt felek bemutatása

15. Az elbocsátások által elsősorban érintett terület a Tarragona (ES514) NUTS III. szintű régiótól délre, a Terras de l’Ebre területén található Baix Ebre comerca (nagyjából egy megye megfelelője) területe. El Baix Ebre 14 településből áll, 74 962 lakosa van, népsűrűsége alacsonyabb az EU átlagánál (72,44 fő/km2, míg az EU átlaga 112 fő/km2).

16. Terras del Ebre gazdasági szerkezete eltér Katalónia többi részének gazdasági szerkezetétől: Terras del Ebreben a mezőgazdaságnak köszönhető a foglalkoztatás 8 %-a és a GDP 8,9 %-a, míg a szolgáltatási szektor biztosítja a foglalkoztatás 59,9 %-át és a GDP 52,5 %-át. Katalónia egészében a mezőgazdaság biztosítja a foglalkoztatás 1,2 %-át és a GDP 1,3 %-át, a szolgáltatások pedig a 73,5 %-ot, illetve 68,3 %-ot. Emellett Terras del Ebreben a nagy hozzáadott értéket képviselő tevékenységek csupán a foglalkoztatás 20 %-át biztosítják, míg Katalónia egészében ez az érték átlagosan 35 %.

17. A felelős hatóság a Generalitat de Cataluña-Departament de Treball (Katalónia autonóm kormányának munkaügyi szolgálata). A fő érdekelt felek a Servei de Ocupació de Catalunya (Katalónia munkaügyi hivatalai) igazgatótanácsát alkotó szociális partnerek: a Comisión Obrera Nacional de Cataluña és az Unión General de Trabajadores szakszervezetek és két munkaadói szervezet: a Foment del Treball és a PIMEC[8], valamint Katalónia városi önkormányzatait képviselő két szövetség. A Servei de Ocupació de Catalunya lesz a felelős az intézkedések végrehajtásáért, a folyamatok felügyeletéért és a kiadások ellenőrzéséért.

Az elbocsátások várható hatása a helyi, a regionális és az országos foglalkoztatásra

18. A spanyol hatóságok azzal érvelnek, hogy a Lear által biztosított foglalkoztatás nagyon fontos volt El Baix Ebre megye számára, amely gazdasági szempontból elmarad a katalán átlagtól. A területén működő fő gazdasági ágazatok a bútorgyártás és az autóalkatrész-gyártás. A gazdasági és pénzügyi válság hatására a bútorágazatban jelentősen romlott a helyzet, aminek eredményeként a gépjárműipar és különösen a Lear vált El Baix Ebre megye fő ipari tényezőjévé.

19. A Lear bezárása 4 %-kal megemelte a terület munkanélküliségi rátáját, ami 2009-ben már eleve 22,7 % volt, míg Katalónia egészében 17,5 % volt. A Learnél történt elbocsátások által leginkább érintett települések Roquetes (7 000 lakos, és a Lear üzeme itt működött) és Tortosa. Mindkét város kis mérete és az egyéb elhelyezkedési lehetőségek hiánya miatt a Learnél történt elbocsátásoknak jelentős a helyi hatása.

A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel mutatott kiegészítő jelleg

20. A javaslat szerint a Lear által előterjesztett szociális tervet a következőkben bemutatott intézkedéstípusokkal kell kiegészíteni, amelyek az elbocsátott munkavállalók munkaerőpiacra történő visszailleszkedéséhez nyújtanak segítséget.

21. Noha a Lear volt munkavállalóit be lehetett volna venni a korábbi „EGF/2010/002 ES/Cataluña automoción” referenciaszámú kérelembe, ezzel ellentétes döntés született, mivel a vállalat beleegyezett a 22. bekezdésben vázolt szociális terv finanszírozásába. Az említett szociális terv nem olyan teljes, mint az EGF/2010/002 referenciaszámon bemutatott EGAA-csomag. E kérelem benyújtásával a spanyol hatóságok célja ahhoz hasonló, személyre szabott szolgáltatási csomagot nyújtani az említett munkavállalóknak, mint amelyet az „EGF/2010/002 ES/Cataluña automoción” referenciaszámú kérelemben ugyanebben a régióban, ugyanebben a gazdasági ágazatban elbocsátott munkavállalóknak javasoltak.

22. Szociális tervének részeként a Lear a következő intézkedéseket fogja finanszírozni:

23. Mélyinterjú és a munkavállalók profiljának meghatározása.

24. Az újbóli elhelyezkedés esélyének javítása (outplacement): Ez az intézkedés két egymást kiegészítő tevékenységet foglal magában: mentorálás mindaddig, amíg a munkába való beilleszkedés meg nem történik, valamint intenzív munkakeresés, beleértve a helyi és regionális elhelyezkedési lehetőségek felkutatását.

25. Álláskeresési támogatás: Ennek az intézkedésnek az a célja, hogy a munkavállalóknak biztosítson megfelelő tanácsadást (az eredményes munkakeresésről), a munkaerőpiac megfelelő ismeretét, továbbá növelje önbizalmukat.

26. Műhelyfoglalkozás a horizontális készségekről (pl. hogyan készítsünk szakmai önéletrajzot, hogyan készüljünk fel a felvételi beszélgetésre, hogyan szélesítsük kapcsolati hálózatunkat).

27. A helyi vállalkozások meghatározott igényeit kielégítő szakképzettséget biztosító képzés.

28. Tanulmány Terres de l'Ebre gazdasági helyzetéről és munkavállalási lehetőségeiről.

29. Vállalkozásösztönzés : Az önfoglalkoztatást elősegítő üzleti lehetőségekkel kapcsolatos tájékoztatás és támogatás

30. A Lear szociális tervében szereplő intézkedések és a Spanyolország által EGAA-támogatásra javasolt következő három intézkedés együtt alkotják a munkavállalók munkaerőpiacra történő újbóli beilleszkedését célzó, összehangolt, személyre szabott szolgáltatási csomagot:

31. Részvételre való ösztönzés : Az intézkedésekben való részvételük ösztönzésére a dolgozók 600 EUR (havi 100 EUR, legfeljebb hat hónapon keresztül) átalányösszegben részesülnek, amelynek előfeltétele az EGAA-intézkedéscsomagban való részvételük.

32. A vállalkozóvá válás ösztönzése : Minden olyan munkavállaló, aki önfoglalkoztatóként vagy vállalkozóként tér vissza a munkaerőpiacra, 2 000 EUR átalányösszegű támogatást kap, miután befizetett három havi társadalombiztosítási járulékot, vagy legalább három hónapig működtette vállalkozását. Ez az ösztönző az önfoglalkoztató munkavállalókat hivatott segíteni a vállalkozás beindulásának kezdeti hónapjaiban.

33. Szakmai képesítések megszerzésére irányuló képzés : Ennek az intézkedésnek az a célja, hogy olyan tevékenységekre vonatkozó vagy ágazatokban folytatott képzéssel javítsa a munkavállalók elhelyezkedési esélyeit, amelyek az adott területen munkahelyeket hoznak létre, mindezt kiegészítve némi horizontális képzéssel, mint például idegennyelv-képzés, IKT-képzés, gépjármű-vezetési órák stb.

Az alábbi táblázat azt mutatja be, hogy az intézkedés kiegészíti a Lear szociális tervében szereplő képzési intézkedéseket.

A képzés célja | A munkahelyekhez való hozzáférés javítása | Az elhelyezkedési esélyek javítása: | Az ismételt elhelyezkedési esélyek javítása |

a) horizontális képzéssel | b) szakképzéssel |

A képzés típusa | Műhelyfoglalkozások általános készségek elsajátításáról (pl. „hogyan készítsünk szakmai önéletrajzot”, „hogyan kezeljük a felvételi beszélgetést”) | Egyéni igényekre szabott képzés (pl. nyelvoktatás, IKT, vezetői engedély) | Olyan tevékenységekre vonatkozó vagy ágazatokban folytatott képzés, amelyek az adott területen foglalkoztatást biztosítanak (azaz az idegenforgalom, kereskedelmi szolgáltatások stb.) | A helyi vállalkozások meghatározott igényeit kielégítő képzés |

(Szociális terv) | (EGAA) | (EGAA) | (Szociális terv) |

34. A kérelemben az 1927/2006/EK rendelet 3. cikke szerint feltüntetett, az EGAA végrehajtásához kapcsolódó kiadások irányítási, tájékoztatási és népszerűsítési, valamint ellenőrzési tevékenységeket takarnak.

35. A spanyol hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedésnek minősülnek. A spanyol hatóságok e szolgáltatások összköltségét 588 000 EUR-ra, az EGAA végrehajtásához kapcsolódó kiadásokat pedig 40 000 EUR-ra (az összköltség 6,8 %-ára) becsülik. Az EGAA-ból igényelt teljes hozzájárulás összege 382 200 EUR (az összköltségek 65 %-a).

Intézkedések | A támogatásra jogosult munkavállalók becsült száma | Becsült költségek (egy támogatásra jogosult munkavállalóra) (EUR) | Összköltség (EGF és nemzeti társfinanszírozás) (EUR) |

Személyre szabott szolgáltatások (az 1927/2006/EK rendelet 3. cikkének első bekezdése) |

Részvételre való ösztönzés Ayuda a la participación | 330 | 600 | 198 000 |

Vállalkozóvá válás ösztönzése Ayudas para el autoempleo | 10 | 2 000 | 20 000 |

Szakmai képesítések megszerzésére irányuló képzés Formación para la mejora de la empleabilidad. | 150 | 2 200 | 330 000 |

Az összes személyre szabott szolgáltatás részösszege | 548 000 |

Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) |

Előkészítő tevékenységek | 3 000 |

Irányítás | 27 000 |

Tájékoztatás és népszerűsítés | 5 000 |

Ellenőrzési tevékenységek | 5 000 |

Az EGAA végrehajtásához kapcsolódó kiadások részösszege | 40 000 |

Becsült költség összesen | 588 000 |

EGAA-hozzájárulás (az összköltségek 65 %-a) | 382 200 |

36. Spanyolország megerősíti, hogy a fent leírt intézkedések kiegészítik a strukturális alapok által finanszírozott intézkedéseket. Spanyolország emellett pontos ellenőrzési nyomvonalat fog biztosítani az EGAA-ból finanszírozott tevékenységekhez, és megerősíti, hogy azokhoz nem kérelmeznek vagy használnak fel további uniós finanszírozást.

37. Az ESZA (Európai Szociális Alap) Katalónia területére, a 2007–2013 közötti időszakra vonatkozó operatív programjainak elsődleges célja a vállalkozásösztönzés, a munkavállalók egész életen át tartó tanulásának ösztönzése, a korai iskolaelhagyás kockázatának csökkentése, különösen nagy hangsúlyt fektetve a leginkább kiszolgáltatott és a társadalmi kirekesztés kockázatának kitett munkavállalókra, főként a fiatalokra vagy a 45 év felettiekre, a nőkre és a fogyatékkal élő munkavállalókra. Egyes EGAA-intézkedések, különösen azok, amelyek a vállalkozásösztönzéssel kapcsolatosak, hasonlíthatnak az ESZA intézkedéseihez, van azonban egy különbség köztük: az EGAA-intézkedések egyedi jellege (egy meghatározott ágazatot és annak munkavállalóit célozzák meg), valamint személyre szabott és intenzív megvalósítása. Az ESZA és az EGAA hasonló célokra irányuló tevékenységeinek és az érintett munkavállalóknak a folyamatos figyelemmel kísérése biztosítja az ESZA és az EGAA közötti hatáskörátfedések elkerülését.

Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja(i)

38. Spanyolország 2010. július 20-án kezdte meg az EGAA-társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének.

A szociális partnerekkel folytatott konzultáció során követett eljárások

39. A spanyol hatóságok kijelentik, hogy az Estatudo de los Trabajores (munkaügyi kapcsolatokról szóló törvény) értelmében a Lear tájékoztatta a szakszervezeteket a csoportos létszámleépítésről, valamint a munkaügyi hatóságot értesítette erről. Az elbocsátások által érintett terület (Terres de l'Ebre) nehéz helyzetére tekintettel a szakszervezetek sürgették a regionális és a nemzeti hatóságokat, hogy nyújtsanak be kérelmet EGAA-társfinanszírozásra.

40. A szociális partnereket, a Comisiones Obrera és az Unión General de Trabajadores szakszervezeteket és két munkaadói szervezetet – Foment del Treball és a PIMEC[9] – a 2010. június 7-én, a Servei de Ocupació de Catalunya képviselőivel tartott ülésen tájékoztatták az EGAA-kérelem tartalmáról.

41. A spanyol hatóságok megerősítették, hogy a nemzeti és közösségi jogszabályokban a csoportos létszámleépítések vonatkozásában előírt követelményeknek eleget tettek.

Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről

42. Az 1927/2006/EK rendelet 6. cikkében foglalt kritériumok tekintetében a spanyol hatóságok kérelmükben:

43. megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége;

44. bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak;

45. megerősítették, hogy a fent említett támogatható intézkedésekre más közösségi pénzügyi eszközből nem folyósítanak támogatást.

Irányítási és ellenőrzési rendszerek

46. Spanyolország arról tájékoztatta a Bizottságot, hogy az EGAA által társfinanszírozott, személyre szabott szolgáltatások összköltségének 35 %-át a Lear finanszírozza.

47. Spanyolország megerősíti, hogy a pénzügyi hozzájárulást ugyanazok a szervek fogják irányítani és ellenőrizni, amelyek az Európai Szociális Alapot is irányítják és ellenőrzik. Az irányító hatóság közreműködő szervezete a Servei d'Ocupació de Catalunya lesz.

Finanszírozás

48. Spanyolország kérelme alapján az összehangolt, személyre szabott szolgáltatási csomaghoz javasolt EGAA-hozzájárulás 382 200 EUR, amely az összköltségek 65 %-át teszi ki. A Bizottság által az EGAA terhére javasolt forrásallokáció a Spanyolország által rendelkezésre bocsátott információkon alapul.

49. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el.

50. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére.

51. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni.

52. A Bizottság a 2010. évi költségvetés kötelezettségvállalási és kifizetési előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően.

A kifizetési előirányzatok forrása

53. A végrehajtás jelenlegi fázisában előrelátható, hogy a 01.0404 („Versenyképességi és innovációs keretprogram – Vállalkozási és innovációs program”) költségvetési tétel keretében 2010-re rendelkezésre álló kifizetési előirányzatokat idén nem használják fel teljes mértékben.

54. Az említett költségvetési tételbe tartoznak a kkv-k pénzügyi forrásokhoz való hozzáférésének megkönnyítésére szolgáló program pénzügyi eszközének a végrehajtásához kapcsolódó kiadások. Az Európai Beruházási Alap által kezelt vagyonkezelői számlákra történő átutalások és a kedvezményezetteknek történő kifizetések között van némi időbeli eltolódás. A pénzügyi válság jelentős hatással van a 2010. évi kifizetésekkel kapcsolatos előrejelzésekre. Emiatt – a várható kifizetéseket figyelembe véve – felülvizsgálták a kifizetési előirányzatok számítási módszerét annak érdekében, hogy elkerüljék a túlzott többletet a vagyonkezelői számlákon. Ennélfogva 382 200 EUR átcsoportosítható.

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2010. május 17-i intézményközi megállapodás 28. pontja alapján történő igénybevételéről (Spanyolország „EGF/2010/023 ES/Lear” referenciaszámú kérelme)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[10] és különösen annak 28. pontjára,

tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[11] és különösen annak 12. cikkének (3) bekezdésére,

tekintettel az Európai Bizottság javaslatára[12],

mivel:

(1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben.

(2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

(3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

(4) Spanyolország a Lear vállalatnál történt elbocsátásokra tekintettel 2010. július 23-án az EGAA igénybevételére irányuló kérelmet nyújtott be, majd 2010. augusztus 10-én további információval egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 382 200 EUR rendelkezésre bocsátására tesz javaslatot.

(5) Az EGAA-t tehát igénybe kell venni a Spanyolország által benyújtott kérelem alapján történő pénzügyi hozzájárulás folyósítása érdekében,

A KÖVETKEZŐKÉPPEN HATÁROZOTT:

1. cikk

Az Európai Unió 2010. évi általános költségvetésének keretein belül az Európai Globalizációs Alkalmazkodási Alapból (EGAA) 382 200 EUR összeget vesznek igénybe kötelezettségvállalási és kifizetési előirányzatok formájában.

2. cikk

Ezt a határozatot az Európai Unió Hivatalos Lapjában ki kell hirdetni.

Kelt, […]-án/-én.

az Európai Parlament részéről a Tanács részéről

az elnök az elnök

[1] HL C 139., 2006.6.14., 1. o.

[2] HL L 406., 2006.12.30., 1. o.

[3] Az 1927/2006/EK rendelet 3. cikkének harmadik bekezdése szerint.

[4] „Intézkedések az európai autóipar válságának kezelésére” COM(2009) 104.

[5] Vállalkozáspolitikai Főigazgatóság: „Impact of the economic crisis on key sectors of the EU – the case of the manufacturing and construction industries” (A gazdasági válság hatása az EU kulcsszektoraira – a feldolgozó- és az építőipar). júniusi, frissített változat.

(http://ec.europa.eu/enterprise/newsroom/cf/itemshortdetail.cfm?item_id=3437)

[6] Az ISCO-88 (International Standard Classification of Occupations, a Foglalkozások Egységes Nemzetközi Osztályozási Rendszere) szerinti foglalkozási kategóriák.

[7] Az ISCED-97 (International Standard Classification of Education, az Oktatás Egységes Nemzetközi Osztályozási Rendszere) szerinti kategóriák.

[8] Micro, petita i mitjana empresa de Catalunya (PIMEC).

[9] Micro, petita i mitjana empresa de Catalunya (PIMEC).

[10] HL C 139., 2006.6.14., 1. o.

[11] HL L 406., 2006.12.30., 1. o.

[12] HL C […], […], […]. o.